આ સફરની શરૂઆત કેવી રીતે થઈ એ વિશે તેઓ ‘મિડ-ડે’ને કહે છે, ‘૨૦૦૬માં સૌથી પહેલાં કચ્છની સરહદ પર એક જવાનનો પરિચય થયો હતો. એ વખતે વાતવાતમાં મારા સંગીતના શોખ વિશે અને ગીતોના પ્રોગ્રામ વિશે પણ ચર્ચા થઈ અને એ વાતચીતમાં પહેલી વાર મને સમજાયું કે સિવિલિયનો અને દેશ માટે અધ્ધર જીવે રહેતા આ જવાનો આમ જુઓ તો સિવિલિયનો અને તેમના વિશ્વથી કેટલા દૂર છે. રણમાં ભયંકર ગરમી હોય, ધૂળનાં વાવાઝોડાં હોય. એ દરેક વિકટ પરિસ્થિતિમાં જીવતા જવાનોને મજા પડે એવા કાર્યક્રમો થાય તો કેવું? આ વિચારે મને દિશા આપી. એ વખતે અમસ્તા મિત્ર જેવા બનેલા એ જવાનને મેં ફોન કરીને મારો વિચાર કહ્યો. જોકે બૉર્ડર સિક્યૉરિટી ફોર્સમાં જઈને કોઈ કાર્યક્રમ માટે પરવાનગી મેળવવી આસાન ન જ હોય. લગભગ છ-આઠ મહિનાના પ્રયત્ન પછી મને બોલાવવામાં આવ્યો. ત્યાં પહોંચ્યા પછી પણ મારી બે-અઢી કલાક તપાસ ચાલી અને બૉર્ડર પર પહેલો પ્રોગ્રામ યોજાયો. એ વખતે મને ત્યાંની એક ટ્રોફી અને સર્ટિફિકેટ આપવામાં આવ્યું હતું, જેના બેઝ પર મને અન્ય બૉર્ડર પર કાર્યક્રમ કરવા માટે પરવાનગી મળી.’